action painting
Store norske leksikon,Kunst og estetikk,Bildende kunst,Kunstvitenskap,Termer og begreper i bildende kunst
Action painting var en retning innen moderne maleri. Uttrykket ble skapt av kritikeren Harold Rosenberg i 1952 om det radikalt nye maleri i USA i slutten av 1940- og begynnelsen av 1950-årene, utført av kunstnere som Willem de Kooning, Arshile Gorky, Jackson Pollock og Barnett Newman.
«Action painting» ble betraktet som en hendelse («event»), der maleren og materialene inngikk i et eksistensialistisk møte for å skape en identitet og et «selv». Lignende tanker preget også 1950-årenes amerikanske poesi (for eksempel Robert Duncan), og fikk stor betydning for senere kunstretninger som happening, performance og fluxus. I Europa var man også opptatt av spontanitet og selve malerprosessen.Amerikansk action painting ble videreført og omformet av de østerrikske wieneraksjonistene i midten av 1960-årene i voldsomme, rituelle opptrinn, representert ved Günter Brus, Rudolf Schwarzkogler og Hermann Nitsch. Les mer i Store norske leksikon abstrakt kunst informalisme maleri